User:Work.mine00/sandbox

নীল মলাটে মোড়া ডায়েরিটার মলাটের নীল রঙটা কেমন যেন ফ্যাকাসে হয়ে গেছে, আগের মত আর চোখকে আকর্ষণ করতে পারছে না। ধুলার একটি আস্তরনও পড়েছে এর উপর। তবে নীলের উপর লাল রঙে '২০১৭' লেখাটি বেশ স্পষ্ট। আর ক্যালেন্ডারের পাতা জানান দিচ্ছে এখন '২০৪৭'। বিস্তর পার্থক্য। আজ অনেকদিন পর ডায়েরিটা বের করলেন আদনান সাহেব। আগে প্রায়ই যখন মন খারাপ লাগতো তখন ডায়েরিটা বের করে পড়তেন তিনি। কত হাজার বার যে তিনি এটা পড়ে শেষ করেছেন তা নিজেও জানেন না। গত দশ বছরে অবশ্য পড়ার ধরনটা কিছুটা পরিবর্তন করেছেন। এখন বছরের একটি বিশেষ দিনেই শুধুমাত্র ডায়েরিটা বের করেন। আজ সেই বিশেষ দিন। ১৭ই আগস্ট।

সকালের সূর্যের আলো জানালা দিয়ে আদনান সাহেবের বিছানায় পড়ছে। তার মনে হচ্ছে বেলকনিতে গিয়ে এককাপ কফি খেতে খেতে ডায়েরিটা খুলতে পারলে ভালো হতো, কোন একজনের হাতে বানানো তার প্রিয় সেই কফির এক কাপ। কিন্তু বেলকনিতে যাওয়া অথবা সেই প্রিয়জনের হাতের কফি খাওয়া, দুইটির কোনটিই সম্ভব না। বিছানায় আধশোয়া অবস্হায় ডায়েরিটা খুললেন আদনান সাহেব। আগে ও অসংখ্য বার এই একই কাজ করেছেন তিনি, কিন্তু প্রতিবারই ডায়রিটাকে তার কাছে নতুনের মতই মনে হয়। মনে হয় জীবনে এই প্রথম ডায়রিটা বের করছেন।

ডায়েরির প্রথম পৃষ্টাতেই একজোড়া চোখের লেমিনেটিং করা একটি ছবি লাগানো। যে চোখ দুটি ঘিরেই সম্পূর্ন ডায়েরিটার পরিধি, সাথে আদনান সাহেবের মনের অবচেতন দিকের পুরোটা জুড়েও। ছবিটির উজ্বলতা এত বছরে অনেকটা কমে গেছে, কিন্তু এই অনুজ্বল ছবিটিই আদনান সাহেবের কাছে পৃথিবীর সুন্দরতম ছবির একটি। তার বেঁচে থাকার একমাত্র অঘোষিত অনুপ্রেরণাও। ছবির নিচে কয়েক লাইনের একটি কোটেশন-

"মায়াবী তোমার দুচোখের গভীরে অস্তিত্ব আমার হয়েছে বিলীন, তবুও নিজেকে খুঁজে ফিরে চলি হয়ত তোমায় পাবো কোনদিন।"

অনেকদিন পর প্রিয় চোখজোড়া দেখে তার ভেতরে এক অদ্ভূত ভালোলাগা কাজ করে গেল। আদনান সাহেব চোখ বুজে রইলেন। পারিপার্শ্বিক জটিলতায় ভরপুর তার কঠিন মনের ভেতর এখন ঘুরছে ৩০ বছর আগের স্মৃতিগুলো। চলছে তখনকার সেই উদ্যম, উচ্ছৃঙ্খল, দুর্নিবার ভালোবাসার প্রলয়। যা চলছে চলুক, তিনি একটুও বাঁধা দিবেন না। তিনি শুধুই নিরব দর্শক। তিনি আস্তে আস্তে তলিয়ে যাচ্ছেন অতীতের স্মৃতির সাগরে।

"ত্রিশ বছর আগের সেই যুবক আদনানের অস্তিত্ব জুড়ে যে মেয়েটি এসেছিল তার নাম তন্বি। তন্বির সাথে আদনানের পরিচয়টা ছিল অনেকটা কাকতালীয়। অপ্রত্যাশিতও বটে। আদনানের তখন মাস্টার্স পরীক্ষা চলে। বন্ধুদের সাথে আড্ডাবাজি, অবসরে একটু পড়াশোনা, এভাবেই কেটে যাচ্ছিল তার জীবন। বরাবরই মেয়েদের এড়িয়ে চলতো সে। অনার্স সেকেন্ড ইয়ারে থাকতে একটি মেয়েকে একতরফা ভালোবেসে ফেলেছিল কিন্তু মেয়েটি তাকে কখনো ভালোবাসেনি। যার কারণে অকালেই সে ভালোবাসা মুকুলে ঝরে যায়। অনেক কষ্ট পেয়েছিল সে। তারপর থেকে কোন মেয়েকেই আর মনে জায়গা দিত না। কষ্ট পাবার ভয়ে। পরীক্ষার ভেতরে আদনানের এক দূর সম্পর্কের ভাই ফোন দিয়ে তাকে বলল যে তার মেয়ে অর্থাৎ সম্পর্কে আদনানের ভাতিজি আদনান যে শহরে থাকে ঐ শহরেরই একটি নামকরা বিশ্ববিদ্যালয়ে চান্স পেয়েছে। এখন তার ভর্তির সময় তাকে থাকতে হবে। আদনান বলল ঠিক আছে। যেদিন যাওয়ার কথা ছিল, সেদিন কোন একটি কারণে সে যেতে পারেনি, কিন্তু পরেরদিন যাবে বলে ঠিক করলো। আদনানের সেই ভাইয়ের বাসা ছিল ঢাকাতে। তাই তারা আদনানদের বাসাতেই উঠলো। কিন্তু আদনান তো থাকে তার বিশ্ববিদ্যালয়ের হলে। সম্পর্কটা রক্তের না হলেও তাদের দুই পরিবার ছিল অনেকটা আপনের মতই। অনেকদিনের পরিচয় থেকেই এই সম্পর্ক তৈরি হয়। আদনান পরের দিন সকালেই তার সে ভাতিজির ক্যাম্পাসে চলে যায়। আদনানের ঐ ভাইয়ের সাথে আগে অনেকবার দেখা হলেও তার মেয়েদের সাথে কখনো দেখা হয়নি। এমনকি কখনো জানাই ছিলনা যে তার এত বড় মেয়ে আছে। আদনান দেখলো যে তাদের সাথে আরও একটি মেয়ে এসেছে। জানতে পারলো এটি তার বড় মেয়ে, ছোট বোনকে ভর্তি করাতে এসেছে। সাথে আদনানদের বাসাটাও দেখে যাওয়ার জন্য। ছোট বোনের সাথে টুকটাক অনেক কথা হলেও বড় বোনের সাথে খুব একটা কথা হয়নি তার, কারণ মেয়েটির মুখে নেকাব ছিল, চেহারা দেখা যাচ্ছিল না। শুধু চোখ দুটি দেখা যায়। দু-একবার যা দেখেছিল তাতেই সে বুঝে ফেলছিল যে মেয়েটির চোখদুটি গভীর মায়ায় ভরা, যে মায়াকে উপেক্ষা করা কঠিন। যখন কাজ শেষে আদনান চলে আসবে তখন মেয়েটি নিজ থেকেই একবার মুখ খোলে। আর তখনই আদনানের ভেতরটা ওলট-পালট হয়ে যায়।"

মাথার পাশে থাকা টেলিফোনের শব্দে আদনান সাহেবের ভাবনায় ছেদ পড়ল। রিসিভার তুলতে অপর প্রান্ত থেকে ফিরোজের কন্ঠ ভেসে আসলো। ফিরোজ আলম তার অফিসের ম্যানেজার। আদনান সাহেবকে খুবই সম্মান করে। প্রচন্ড রকমের চটপটে আর বিশ্বস্ত আর সৎ, যে কোন কঠিন কাজই সে সহজে ম্যানেজ করতে পারে। সব ঘটনার কোন না কোন লজিক সে দাড় করাবেই। অফিসে সবাই তাকে 'লজিক ম্যান' বলে ডাকে। তবে প্রতিটি কথার সাথে স্যার স্যার বলা তার একটি মুদ্রাদোষ।


 * আচ্ছালামু আলাইকুম